Mapodisi a tlhotlhomisa leso 
Mapodisi a Maun a tlhotlhomisa tiragalo e rre wa dingwaga tse masome a supa le boraro wa kgotla ya Boseja a fitlhetsweng a tlhokafetse mo sekgweng kwa motsaneng wa Sitatunga ka Labotlhano. Superintendent Chenamo Orateng go ne go kile ga begwa fa rre yo a timetse ka Laboraro wa beke e e fetileng. O tlhalositse fa monna yoo, a ne a ile go batla dikgomo tsa gagwe le bangwe ka ene ba le babedi kwa Shashe kwa ntle ga Maun. Supt Orateng o supile fa go bolelwa fa moswi a ne a timela fa ba tsweletse ka go batla dikgomo. O ne a fitlhelwa mo sekgweng ke mapodisi le setshaba se se neng se boloditse letsholo la patlo mo mosong wa Labotlhano. Superintendent Orateng o tlhalositse fa rre yoo a ne a ragosediwa kwa kokelong ya Letsholathebe kwa ba bongaka ba neng ba tlhalosa fa a tlhokafetse. A re ditlhotlhomiso di tsweletse e bile go emetswe maduo a ditlhatlhobo tsa ba bongaka go bona se se ka tswang se bakile leso la rre yo.